Document ID: 31979D0815

ΑΠΟΦΑΣΗ ΤΗΣ ΕΠΙΤΡΟΠΗΣ της 14ης Σεπτεμβρίου 1979 περί απορρίψεως του χαρακτηρισμού ως επιστημονικής της συσκευής με την ονομασία "Hewlett-Packard X-Y recorder, model 7046 A"
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς ως προς τους δασμούς του κοινού δασμολογίου εισαγωγής αντικειμένων εκπαιδευτικού, επιστημονικού ή μορφωτικού χαρακτήρα(1),
τον κανονισμό (ΕΟΚ) αριθ. 3195/75 της Επιτροπής της 2ας Δεκεμβρίου 1975 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75(2), και ιδίως τα άρθρα 4 και 5,
Εκτιμώντας:
ότι, με επιστολή της 22ας Μαρτίου 1978, η Δανική Κυβέρνηση ζήτησε από την Επιτροπή να θέσει σε λειτουργία την διαδικασία που προβλέπεται στα άρθρα 4 και 5 του κανονισμού (ΕΟΚ) αριθ. 3195/75, προς το σκοπό του χαρακτηρισμού της συσκευής με την ονομασία "Hewlett-Packard X-Y recorder, model 7046 A" χρησιμοποιουμένης για ερευνητικούς σκοπούς στον τομέα της αντοχής του μπετόν και ιδιαίτερα, για την καταγραφή των σχέσεων μεταξύ μιας δυνάμεως και δύο παραμορφώσεων πάνω σ' ένα δείγμα, σαν επιστημονικής ή μη και, σε περίπτωση καταφατικής απαντήσεως, εάν συσκευές ισοδύναμης επιστημονικής αξίας κατασκευάζονται προς το παρόν στην Κοινότητα-
ότι, σύμφωνα με τις διατάξεις του άρθρου 4 παράγραφος 5 του κανονισμού (ΕΟΚ) αριθ. 3195/75, ομάδα εμπειρογνωμόνων, αποτελουμένη από εκπροσώπους όλων των Κρατών μελών, συνήλθε στις 18 Ιουνίου 1978, στα πλαίσια της Επιτροπής Τελωνειακών Ατελειών, προς το σκοπό εξετάσεως της προκειμένης περιπτώσεως-
ότι, απ' αυτή την εξέταση, προέκυψε ότι η εν λόγω συσκευή είναι γραφικός καταχωρητής- ότι δεν διαθέτει από μόνος του αντικειμενικά χαρακτηριστικά που να τον κάνουν ειδικά κατάλληλο για επιστημονική έρευνα- ότι χρησιμοποιείται, εξάλλου, με ευρύτητα στη βιομηχανία και ιδιαίτερα στους τομείς της αεροδιαστημικής και του αυτοκινήτου- ότι η χρήση που γίνεται της εν λόγω συσκευής, στην προκειμένη περίπτωση, δεν αρκεί, αυτή μόνη, για να της προσδώσει το χαρακτήρα επιστημονικής συσκευής- ότι, ως εκ τούτου, δεν δύναται να θεωρείται σαν επιστημονική συσκευή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συσκευή με την ονομασία "Hewlett-Packard X-Y recorder, model 7046 A" δεν δύναται να θεωρείται σαν επιστημονική συσκευή.
Άρθρο 2
Η παρούσα απόφαση απευθύνεται στα Κράτη μέλη.
Έγινε στις Βρυξέλλες, στις 14 Σεπτεμβρίου 1979.

Labels: 12
3
1